Busztragédia - Hazaszállítják az egyik sérültet
Szerdán a budapesti Honvédkórházba szállítják az olaszországi buszbaleset egyik Veronában ápolt sérültjét - mondta a külgazdasági és külügyminiszter.
Szijjártó Péter azt mondta: az égési sérüléseket szenvedett sérültet légi úton hozzák Magyarországra. Ellátását a budapesti Honvédkórház vállalta.

A másik sérültet, aki fejsérülést szenvedett, továbbra is Olaszországban ápolják. Állapota stabil, de továbbra is mesterséges kómában tartják - hangzott el a déli Híradóban.

Január 20-án éjjel az olaszországi Verona közelében szenvedett balesetet egy magyar fiatalokat szállító busz, tizenhatan meghaltak, huszonhatan megsérültek. A buszon többségében a budapesti Szinyei Merse Pál Gimnázium tanulói, volt diákok, tanárok és egyikük családja utazott. A halálos áldozatok földi maradványait szombaton szállították haza.

A veronai buszbaleset Honvédkórházba került négy sérültje közül ketten már korábban elhagyhatták az intézményt.